คือมีอะไรกับแฟนเมื่อวันที่ 1 แบบไม่ได้ป้องกันแต่หลั่งนอก และกินยาคุมฉุกเฉินแบบ 1 เม็ดในวันที่2 แล้วมีอะไรกันอีกครั้งวันที่ 11 แบบป้องกัน และวันที่14มีเลือดสีน้ำตาลออกมาไม่เยอะ แต่ประจำเดือนก็ยังไม่มาเกือบ2 สัปดาห์แล้ว เป็นผลข้างเคียงของยาคุมฉุกเฉินหรือตั้งครรภ์คะ
สวัสดีค่ะ ยาคุมกำเนิดฉุกเฉินคือการรับประทานยาคุมกำเนิดที่มีขนาดฮอร์โมนเพศหญิงในปริมาณที่สูงหลังการมีเพศสัมพันธ์เพื่อป้องกันการตั้งครรภ์ จะได้ผลดีที่สุดเมื่อรับประทานภายใน 72 ชั่วโมงหลังมีเพศสัมพันธ์ ผลข้างเคียงหลังใช้ยาเช่นมีเลือดออกผิดปกติจากช่องคลอด หรือทำให้ประจำเดือนมาคลาดเคลื่อนไปจากปกติ คัดตึงเต้านม คลื่นไส้อาเจียน เวียนศีรษะที่มักค่อยๆดีขึ้นได้เองจากเหตุการณ์ดังกล่าวมา หากรับประทานยาคุมภายใน 72 ชั่วโมงหลังมีเพศสัมพันธ์มีโอกาสตั้งครรภ์ได้น้อย และเลือดที่ออกมาหากไม่ตรงรอบเดือนอาจเป็นผลข้างเคียงจากยาได้ ถ้าเกิดจากการตั้งครรภ์มักจะเป็นภาวะแทรกซ้อนเช่นแท้งหรือท้องนอกมดลูก ควรรีบไปพบแพทย์แนะนำให้สังเกตประจำเดือนในรอบถัดไปว่ามาตามปกติหรือไม่ หากมาช้ากว่า 35 วัน ควรไปพบสูตินรีแพทย์หรือลองซื้อชุดตรวจการตั้งครรภ์มาตรวจเองเบื้องต้น หรือหากไม่สบายใจอาจลองซื้อมาตรวจก่อนได้ ให้ผลบวกได้ 10-14 วันหลังมีการปฏิสนธิ และถ้าจะมีเพศสัมพันธ์ควรจะป้องกันไว้ก่อนเช่นใช้ยาคุมแบบแผง หรือฉีดยาคุม หรือฝังยาคุม หรือป้องกันขณะมีเพศสัมพันธ์ด้วยการใช้ถุงยางอนามัยค่ะ ไม่แนะนำให้ใช้ยาคุมฉุกเฉินบ่อยๆเพราะประสิทธิภาพต่ำกว่าวิธีอื่นและทำให้ประจำเดือนคลาดเคลื่อนได้มาก